
H O T Ă R Â R E

cu privire la Rezoluția Adunării „Moldova Europeană”,
adoptată în Piața Marii Adunări Naționale la 21 mai 2023


Pornind de la evenimentul de importanță națională, Adunarea ,,Moldova Europeană”, care s-a desfășurat la 21 mai 2023 în Piața Marii Adunări Naționale,

Reconfirmând dreptul cetățenilor de a le fi asigurat un viitor european, democratic, liber și prosper, 

Conștientizând importanța respectării drepturilor și libertăților omului, 

Subliniind necesitatea și importanța consolidării stabilității în fața provocărilor și împărtășind valorile familiei europene, bazate pe respect, stabilitate și colaborare economică,

În temeiul art. 121 din Regulamentul Parlamentului, adoptat prin Legea          nr. 797/1996,

Parlamentul de legislatura a XI-a adoptă prezenta hotărâre.

Art. 1. – Se ia act și se susțin integral cerințele cetățenilor Republicii Moldova formulate în Rezoluția Adunării „Moldova Europeană”, adoptată în Piața Marii Adunări Naționale la 21 mai 2023 (se anexează).

Art. 2. – Se declară, în continuare, calea ireversibilă de integrare și aderare europeană drept proiect de prioritate naţională al Republicii Moldova și se face un apel la întreaga societate, inclusiv la toate forţele politice, să dea dovadă de maturitate, unitate şi solidaritate pentru consolidarea dialogului politic și social în numele interesului național – aderarea Republicii Moldova la Uniunea Europeană.

Art. 3. – Societatea civilă, liderii de opinie, partidele politice parlamentare şi extraparlamentare sunt invitate să sprijine necondiţionat, indiferent de viziunile lor politice: 
(i)  implementarea cerințelor formulate în Rezoluția Adunării „Moldova Europeană”, adoptată în Piața Marii Adunări Naționale la 21 mai 2023; precum și 
(ii) implementarea angajamentelor asumate prin depunerea cererii de aderare a Republicii Moldova la Uniunea Europeană din 3 martie 2022, printr-o comunicare obiectivă privind obligaţiile şi beneficiile Acordului de asociere Republica Moldova – Uniunea Europeană pentru cetăţenii Republicii Moldova.

Art. 4. – Guvernului, autorităților și instituțiilor publice responsabile li se solicită să depună eforturi conjugate și eficiente în vederea realizării Planului de acțiuni pentru implementarea măsurilor propuse de Comisia Europeană în Avizul său privind cererea de aderare a Republicii Moldova la Uniunea Europeană, precum și în vederea pregătirii și definitivării tuturor instrumentelor necesare pentru negocierile de aderare până la expirarea mandatului actualei legislaturi.

Art. 5. – Prezenta hotărâre intră în vigoare la data adoptării.



PREŞEDINTELE  PARLAMENTULUI



IGOR GROSU





Chișinău,  25 mai 2023.
Nr. 125. 













Anexă


REZOLUȚIA
Adunării „Moldova Europeană”,
adoptată în Piața Marii Adunări Naționale la 21 mai 2023


Noi, cetățenii Republicii Moldova, ne-am adunat, în ziua de 21 mai 2023, în Piața Marii Adunări Naționale, într-un moment hotărâtor pentru soarta țării noastre, pentru a afirma aspirația Republicii Moldova de a deveni membră cu drepturi depline a Uniunii Europene, la dezvoltarea căreia dorim să ne aducem contribuția în virtutea faptului că suntem europeni atât istoric, geografic și cultural, cât și prin valorile de bază pe care le împărtășim. 

Dreptul incontestabil de a asigura Republicii Moldova un viitor european, democratic, liber și prosper îi aparține poporului acestei țări. 

Aderarea la Uniunea Europeană este singura cale ce poate aduce țării noastre stabilitate în fața provocărilor și unica șansă de dezvoltare a Republicii Moldova, care va permite generațiilor următoare să-și realizeze potențialul, să acumuleze bunăstare, să modernizeze țara și să beneficieze de o viață împlinită. În acest sens, adoptăm următoarea Rezoluție: 

Noi, cetățenii Republicii Moldova, cerem clasei politice, tuturor partidelor și oamenilor politici de astăzi și tuturor celor care vor decide soarta țării în viitor:

1. Să modifice Constituția Republicii Moldova pentru a stabili definitiv și ireversibil aderarea Republicii Moldova la Uniunea Europeană. Această aspirație comună a cetățenilor trebuie îndeplinită de toți actorii politici din Republica Moldova.

2. Să asigure cât mai rapid deschiderea negocierilor de aderare și să întărească instituțiile statului pentru a garanta aderarea Republicii Moldova la Uniunea Europeană.

3. Să asigure o transpunere rapidă a legislației europene în legislația națională prin implicarea unor specialiști din țările care au parcurs recent aceeași etapă de aderare, în special din România. Să pregătească funcționarii publici, primarii, mediul academic, oamenii de afaceri pentru procesul de aderare la Uniunea Europeană, cu obiectivul de a crește capacitatea de absorbție a fondurilor europene și de a utiliza pe deplin beneficiile procesului de aderare în vederea modernizării țării.

4. Să extindă contextul internațional al negocierilor pentru rezolvarea pașnică și definitivă a conflictului transnistrean, de asemenea să folosească procesul de aderare la Uniunea Europeană drept catalizator pentru creșterea nivelului de trai al cetățenilor moldoveni din regiunea transnistreană reintegrată.

5. Să-și unească eforturile pentru a îmbunătăți calitatea vieții cetățenilor și a ridica nivelul de trai la standarde europene, pentru a moderniza localitățile astfel încât toți cetățenii să aibă acces la servicii și utilități de calitate, la nivel european.

6. Să asigure interconectarea tuturor sistemelor de infrastructură – electric, de transport de gaze, rutier, feroviar, de comunicații – la piața europeană, pentru a exclude orice tip de șantaj, pentru a asigura independența Republicii Moldova și posibilitatea ei de a se dezvolta liber și fără constrângeri.

7. Să condamne cu fermitate războiul ilegal și inuman declanșat de Rusia în Ucraina, care subminează stabilitatea și afectează grav întreaga regiune, inclusiv Republica Moldova, și să ia o poziție clară împotriva persoanelor care l-au declanșat, a celor declarate criminali de război de instituțiile internaționale și împotriva celor care susțin războiul și participă la destabilizarea situației în regiune și în țara noastră.

Având în vedere dezideratul cetățenilor Republicii Moldova de a transforma țara înaintând pe calea europeană, facem un apel la instituțiile Uniunii Europene să continue sprijinul acordat țării noastre și să accepte Republica Moldova în familia europeană după îndeplinirea condițiilor de aderare. Aderarea la Uniunea Europeană este drumul ales cu fermitate de Republica Moldova.

